CELEX: 
Language: el
Date: 2017-12-18 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με τη θέσπιση προδιαγραφών για την εφαρμογή της υποχρέωσης εκφόρτωσης γάδου και ευρωπαϊκής χωματίδας στο πλαίσιο της αλιείας στη Βαλτική Θάλασσα

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ένας από τους κύριους στόχους της Κοινής Αλιευτικής Πολιτικής (ΚΑλΠ) είναι η σταδιακή εξάλειψη των απορρίψεων σε όλους τους τύπους αλιείας της Ευρωπαϊκής Ένωσης (ΕΕ) μέσω της καθιέρωσης υποχρέωσης εκφόρτωσης, βάσει του κανονισμού (EΕ) αριθ. 1380/2013 για την ΚΑλΠ
                  1
               . Με τον τρόπο αυτό επιδιώκεται η καλύτερη χρήση των διαθέσιμων πόρων και ικανοποιείται η προσδοκία του κοινού για τερματισμό της πρακτικής της απόρριψης εμπορεύσιμων ιχθύων στη θάλασσα. Στην εκτίμηση επιπτώσεων που εκπονήθηκε εν όψει της τελευταίας μεταρρύθμισης της ΚΑλΠ, τα υψηλά επίπεδα απορρίψεων θεωρήθηκαν σημαντικός παράγοντας έλλειψης περιβαλλοντικής βιωσιμότητας της ΚΑλΠ
                  2
               .
            
            
               Η υποχρέωση εκφόρτωσης στη Βαλτική, σύμφωνα με το άρθρο 15 παράγραφος 1 στοιχείο α) της ΚΑλΠ, ισχύει από την 1η Ιανουαρίου 2015 για όλα τα είδη που υπόκεινται σε όρια αλιευμάτων και αλιεύονται στο πλαίσιο αλιείας μικρών πελαγικών ειδών, συγκεκριμένα ρέγγας και παπαλίνας (σαρδελόρεγγας), καθώς και στο πλαίσιο αλιείας για βιομηχανικούς σκοπούς στη Βαλτική. Επίσης, ισχύει, σύμφωνα με το άρθρο 15 παράγραφος 1 στοιχείο β) της νέας ΚΑλΠ, για αλιεύματα στο πλαίσιο της αλιείας σολομού από την εν λόγω ημερομηνία. Επιπλέον, σύμφωνα με την ίδια διάταξη, ισχύει από την 1η Ιανουαρίου 2015 για είδη που προσδιορίζουν τους τύπους αλιείας και από την 1η Ιανουαρίου 2017 για όλα τα λοιπά είδη στο πλαίσιο της αλιείας σε ενωσιακά ύδατα της Βαλτικής Θάλασσας για άλλα είδη που υπόκεινται σε όρια αλιευμάτων. Ο γάδος θεωρείται είδος που προσδιορίζει ορισμένους τύπους αλιείας στη Βαλτική θάλασσα. Η ευρωπαϊκή χωματίδα αλιεύεται κυρίως ως παρεμπίπτον αλίευμα στο πλαίσιο ορισμένων τύπων αλιείας γάδου και υπόκειται σε όρια αλιευμάτων. Ως εκ τούτου, η υποχρέωση εκφόρτωσης εφαρμόζεται για τον γάδο από την 1η Ιανουαρίου 2015 και για την ευρωπαϊκή χωματίδα από την 1 Ιανουαρίου 2017. 
            
            
               Η ΚΑλΠ προβλέπει επίσης σειρά διατάξεων για τη διευκόλυνση της εφαρμογής της υποχρέωσης εκφόρτωσης. Η ΚΑλΠ προβλέπει ειδικούς μηχανισμούς ευελιξίας που πρέπει να ενεργοποιηθούν μέσω πολυετών σχεδίων ή, ελλείψει πολυετών σχεδίων, στο πλαίσιο των καλούμενων σχεδίων απορρίψεων. Τα εν λόγω σχέδια απορρίψεων προβλέπονται ως προσωρινό μέτρο διάρκειας τριών ετών. Τα σχέδια απορρίψεων καταρτίζονται με βάση κοινές συστάσεις που συμφωνούνται από ομάδες κρατών μελών της ίδιας περιφέρειας ή θαλάσσιας λεκάνης. 
            
            
               Ο κανονισμός (ΕΕ) αριθ. 1396/2014 θέσπισε το πρώτο σχέδιο απορρίψεων που αφορά την υποχρέωση εκφόρτωσης για τα αποθέματα γάδου, ρέγγας, παπαλίνας, σολομού και ευρωπαϊκής χωματίδας στη Βαλτική Θάλασσα. Ο κανονισμός εκδόθηκε το 2014 και εφαρμόζεται μέχρι το τέλος του 2017.
            
            
               Ο κανονισμός (ΕΕ) 2016/1139 για τη θέσπιση του πρώτου πολυετούς σχεδίου διαχείρισης μετά τη μεταρρύθμιση της ΚΑλΠ εγκρίθηκε το 2016 και καλύπτει τα αποθέματα γάδου, ρέγγας και παπαλίνας. Ο παρών κανονισμός περιλαμβάνει διατάξεις που ισχύουν επίσης για τα αποθέματα ευρωπαϊκής χωματίδας. 
            
            
               Ο κανονισμός (ΕΕ) 2016/1139 προβλέπει την εξουσιοδότηση της Επιτροπής να εκδίδει κατ’ εξουσιοδότηση πράξεις σύμφωνα με το άρθρο 18 του κανονισμού (ΕΕ) αριθ. 1380/2013 για τη θέσπιση ειδικών διατάξεων που συνδέονται με την υποχρέωση εκφόρτωσης, ήτοι:
            
            
               (1)εξαιρέσεις από την υποχρέωση εκφόρτωσης για είδη τα οποία εμφανίζουν υψηλά ποσοστά επιβίωσης όταν ελευθερώνονται στη θάλασσα.
            
            
               (2)εξαιρέσεις περί του ελαχίστου (de minimis) από την υποχρέωση εκφόρτωσης: α) υπό την προϋπόθεση ότι οι επιστημονικές γνωμοδοτήσεις αναφέρουν ότι περαιτέρω αύξηση της επιλεκτικότητας των αλιευτικών εργαλείων θα ήταν δύσκολο να επιτευχθεί· ή β) προκειμένου να αποφευχθεί το δυσανάλογο κόστος χειρισμού των ανεπιθύμητων αλιευμάτων. 
            
            
               (3)διατάξεις για την τεκμηρίωση των αλιευμάτων. 
            
            
               (4)καθορισμό ελάχιστων μεγεθών αναφοράς διατήρησης (ΕΜΑΔ) προκειμένου να διασφαλίζεται η προστασία των νεαρών θαλάσσιων οργανισμών.
            
            
               Το πολυετές σχέδιο διαχείρισης (κανονισμός (ΕΕ) αριθ. 2016/1139) δεν καλύπτει τα αποθέματα σολομού, συνεπώς, για τα εν λόγω αποθέματα η υποχρέωση εκφόρτωσης θα πρέπει να εξακολουθήσει να εφαρμόζεται με τη θέσπιση χωριστής κατ’ εξουσιοδότηση πράξης βασιζόμενης στο άρθρο 15 παράγραφος 6 του κανονισμού (ΕΕ) αριθ. 1380/2013.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Για τους σκοπούς της εφαρμογής της περιφερειακής προσέγγισης, τα κράτη μέλη πέριξ της Βαλτικής Θάλασσας καθιέρωσαν το περιφερειακό Φόρουμ για την αλιεία στη Βαλτική Θάλασσα (BALTFISH). Οι αρχές και οι μέθοδοι εργασίας του BALTFISH καθορίστηκαν σε μνημόνιο συμφωνίας (ΜΣ), το οποίο υπεγράφη στις 13 Δεκεμβρίου 2013 από τους αρμόδιους για τον τομέα της αλιείας υπουργούς σε κάθε κράτος μέλος της ΕΕ πέριξ της Βαλτικής Θάλασσας. 
            
            
               Το BALTFISH, στο πλαίσιο των εργασιών του για δύο κοινές συστάσεις, ζήτησε τη γνώμη του Γνωμοδοτικού Συμβουλίου Βαλτικής Θάλασσας (BSAC) και άλλων εμπλεκόμενων φορέων. Στοιχεία του σχεδίου απορρίψεων στη Βαλτική Θάλασσα συζητήθηκαν με το BSAC κατά τη διάρκεια τεχνικής σύσκεψης, η οποία πραγματοποιήθηκε στην Κοπεγχάγη στις 13 Ιουνίου 2013 και κατά τη διάρκεια σεμιναρίων στο πλαίσιο του φόρουμ BALTISH που διοργανώθηκαν στη Ρίγα στις 29 Απριλίου 2014 και στο Βερολίνο στις 26 Απριλίου 2017. 
            
            
               Στο πλαίσιο του BALTFISH ελήφθη επίσης υπό σημείωση η γνωμοδότηση της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) που παρείχε καθοδήγηση στα κράτη μέλη σχετικά με όλα τα στοιχεία των σχεδίων απορρίψεων σε συνεδριάσεις της ομάδας εργασίας εμπειρογνωμόνων (ΟΕΕ) που συγκλήθηκαν εκτάκτως (ΟΕΕ 13-23
                  3
               , ΟΕΕ 13-17
                  4
               , ΟΕΕ 14-06
                  5
                και ΟΕΕ 17-03
                  6
               ) και πραγματοποιήθηκαν το 2013, 2014 και 2017. Στις εν λόγω συνεδριάσεις προσκλήθηκαν και συμμετείχαν εμπειρογνώμονες και παρατηρητές από τα γνωμοδοτικά συμβούλια (ΓΣ) και από τα κράτη μέλη. 
            
            
               Τα κύρια στοιχεία των τελικών κοινών συστάσεων (ΚΣ) που υποβλήθηκαν στην Επιτροπή σχετικά με τον ορισμό των συναφών τύπων αλιείας, τις εξαιρέσεις με βάση τα υψηλά ποσοστά επιβίωσης και τον καθορισμό των ελάχιστων μεγεθών αναφοράς διατήρησης (ΕΜΑΔ) για τον γάδο, αξιολογήθηκαν από την ΕΤΟΕΑ κατά τις συνόδους ολομέλειας της που πραγματοποιήθηκαν από τις 7 έως τις 14 Ιουλίου 2014
                  7
                και από τις 10 έως τις 14 Ιουλίου 2017
                  8
               . 
            
            
               Επί των συγκεκριμένων στοιχείων, η ΕΤΟΕΑ κατέληξε στο συμπέρασμα ότι, σε γενικές γραμμές, οι περισσότερες από τις πληροφορίες που είναι αναγκαίες για την εκτίμηση των στοιχείων που προσδιορίζουν την εφαρμογή της υποχρέωσης εκφόρτωσης παρασχέθηκαν σε αμφότερες τις κοινές συστάσεις.
            
         
         
            
               Όσον αφορά την εξαίρεση με βάση τα υψηλά ποσοστά επιβίωσης του γάδου και της ευρωπαϊκής χωματίδας που αλιεύονται με δίχτυα-παγίδες (νταλιάνια), με κιούρτους και κοφινέλλα, με βολκούς και με δίχτυα-ενέδρες, η ΕΤΟΕΑ κατέληξε στο συμπέρασμα πως, δεδομένου ότι τα εν λόγω εργαλεία λειτουργούν με παγίδευση των ιχθύων εντός στατικής διάταξης διχτυών, σε αντίθεση για παράδειγμα με τα δίχτυα εμπλοκής ή τα αγκίστρια, είναι εύλογο να υποτεθεί ότι η θνησιμότητα λόγω αυτών των εργαλείων θα είναι επίσης χαμηλή, συνήθως κάτω του 10%. Ωστόσο, η ΕΤΟΕΑ συνέστησε την πραγματοποίηση περαιτέρω εργασιών για να επιβεβαιωθεί η εγκυρότητα της εν λόγω υπόθεσης, καθώς και για τις πρακτικές χειρισμού και τις επικρατούσες περιβαλλοντικές συνθήκες. Επίσης, στην περίπτωση της εξαίρεσης σχετικά με τις απορρίψεις ευρωπαϊκής χωματίδας, θα ήταν χρήσιμες λεπτομερέστερες πληροφορίες προκειμένου να εκτιμηθεί η αντιπροσωπευτικότητα και η ποιότητα της εκτίμησης των ποσοστών επιβίωσης των απορριπτόμενων ιχθύων. 
            
            
               Στην κοινή σύσταση αναφέρεται επίσης η ανάγκη να εξαιρεθούν ορισμένα αλιεύματα, λόγω της νομοθεσίας για τα αλιευτικά προϊόντα που είναι ακατάλληλα για κατανάλωση από τον άνθρωπο ή τα ζώα, ήτοι λόγω του κανονισμού (ΕΚ) αριθ. 853/2004 
                  9
                και του κανονισμού (ΕΚ) αριθ. 1881/2006
                  10
               . Ωστόσο, μια τέτοια εξαίρεση φαίνεται ότι δεν εμπίπτει στο πεδίο εφαρμογής των σχεδίων απορρίψεων δυνάμει του άρθρου 15 παράγραφος 5 του κανονισμού (ΕΕ) αριθ. 1380/2013 για κοινές συστάσεις στο πλαίσιο της Κοινής Αλιευτικής Πολιτικής. Για τον λόγο αυτό, η εν λόγω εξαίρεση δεν έχει περιληφθεί στον παρόντα κανονισμό.
            
            
               Όσον αφορά το προτεινόμενο ελάχιστο μέγεθος διατήρησης για τον γάδο, η ΕΤΟΕΑ κατέληξε στο συμπέρασμα ότι ενδέχεται να υφίστανται εύλογες βιολογικές αιτίες για τη μείωση του ελάχιστου μεγέθους ώστε να μειωθούν τα σημερινά επίπεδα απορρίψεων. Βάσει της υποχρέωσης εκφόρτωσης, ο καθορισμός ΕΜΑΔ 35 cm για τον γάδο ενδέχεται να μειώσει το επίπεδο των αλιευμάτων που απαγορεύεται να πωλούνται για ανθρώπινη κατανάλωση. Κανένα επιχείρημα δεν διατυπώθηκε, όσον αφορά την πρώτη αναπαραγωγή ιχθύων, υπέρ του καθορισμού ΕΜΑΔ 38 cm στη Βαλτική.
            
            
               Με βάση την αξιολόγηση από την ΕΤΟΕΑ και την εσωτερική αξιολόγηση από τις υπηρεσίες της Επιτροπής, και κατόπιν αποσαφήνισης ορισμένων σημείων των κοινών συστάσεων, η Επιτροπή θεωρεί ότι αμφότερες οι υποβληθείσες κοινές συστάσεις είναι σύμφωνες με το άρθρο 15 παράγραφος 6 του κανονισμού (ΕΕ) αριθ. 1380/2013, όπως περιγράφεται ανωτέρω. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύνοψη της προτεινόμενης δράσης
            
            
               Η κύρια νομική πράξη συνίσταται στη θέσπιση μέτρων που θα διευκολύνουν την εφαρμογή της υποχρέωσης εκφόρτωσης.
            
            
               Ο κανονισμός προσδιορίζει τα είδη και τους τύπους αλιείας επί των οποίων θα εφαρμόζονται συγκεκριμένα μέτρα, τις εξαιρέσεις με βάση τα υψηλά ποσοστά επιβίωσης, και καθορίζει το ελάχιστο μέγεθος αναφοράς διατήρησης για τον γάδο. 
            
            
               Νομική βάση
            
            
               Άρθρο 7 του κανονισμού (ΕΕ) 2016/1139 του Ευρωπαϊκού Κοινοβουλίου και του Συμβουλίου.
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης.
            
            
               Αρχή της αναλογικότητας
            
            
               Η πρόταση εμπίπτει στο πεδίο των κατ’ εξουσιοδότηση αρμοδιοτήτων που παρέχονται στην Επιτροπή δυνάμει του άρθρου 7 παράγραφος 1 του κανονισμού (ΕΕ) 2016/1139 και δεν υπερβαίνει όσα είναι αναγκαία για την επίτευξη του σκοπού της εν λόγω διάταξης.
            
            
               Επιλογή μέσου
            
            
               Προτεινόμενο μέσο: κατ’ εξουσιοδότηση κανονισμός της Επιτροπής
            
            
               Άλλα μέσα δεν θα ήταν κατάλληλα για τον εξής λόγο: η Επιτροπή είναι εξουσιοδοτημένη να θεσπίζει σχέδιο απορρίψεων με κατ’ εξουσιοδότηση πράξεις. Τα κράτη μέλη που έχουν άμεσο διαχειριστικό συμφέρον υπέβαλαν κοινές συστάσεις. Τα μέτρα που προβλέπονται στις κοινές συστάσεις και περιλαμβάνονται στην παρούσα πρόταση βασίζονται στις βέλτιστες διαθέσιμες επιστημονικές γνωμοδοτήσεις και πληρούν όλες τις σχετικές απαιτήσεις που ορίζονται στο άρθρο 18 παράγραφος 5 του κανονισμού (ΕΕ) αριθ. 1380/2013.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 18.12.2017
            
            
               σχετικά με τη θέσπιση προδιαγραφών για την εφαρμογή της υποχρέωσης εκφόρτωσης γάδου και ευρωπαϊκής χωματίδας στο πλαίσιο της αλιείας στη Βαλτική Θάλασσα
            
         
         
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/1139 του Ευρωπαϊκού Κοινοβουλίου και του Συμβουλίου για τη θέσπιση πολυετούς σχεδίου για τα αποθέματα γάδου, ρέγγας και παπαλίνας της Βαλτικής Θάλασσας και για τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση του κανονισμού (ΕΚ) αριθ. 2187/2005 του Συμβουλίου και για την κατάργηση του κανονισμού (ΕΚ) αριθ. 1098/2007 του Συμβουλίου
                  11
               , και ιδίως το άρθρο 7,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  12
                αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης μέσω της θέσπισης της υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων. 
            
            
               (2)Σύμφωνα με το άρθρο 15 παράγραφος 1 στοιχείο α) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται από την 1 Ιανουαρίου 2015 στην αλιεία ρέγγας και παπαλίνας, καθώς και στην αλιεία για βιομηχανικούς σκοπούς.
            
            
               (3)Σύμφωνα με το άρθρο 15 παράγραφος 1 στοιχείο β) του κανονισμού (ΕΕ) αριθ. 1380/2013, για τους τύπους αλιείας στη Βαλτική Θάλασσα εκτός από εκείνους που καλύπτονται από το άρθρο 15 παράγραφος 1 στοιχείο α) του εν λόγω κανονισμού, η υποχρέωση εκφόρτωσης εφαρμόζεται από την 1 Ιανουαρίου 2015 για τα είδη που προσδιορίζουν τoυς τύπους αλιείας και από την 1 Ιανουαρίου 2017 για όλα τα άλλα είδη που υπόκεινται σε όρια αλιευμάτων. Ο γάδος θεωρείται είδος που προσδιορίζει ορισμένους τύπους αλιείας στη Βαλτική Θάλασσα. Η χωματίδα αλιεύεται ως επί το πλείστον ως παρεμπίπτον αλίευμα σε ορισμένους τύπους αλιείας γάδου. Σύμφωνα με το άρθρο 15 παράγραφος 1 στοιχείο β) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται κατά συνέπεια για τον γάδο από την 1η Ιανουαρίου 2015 και για την ευρωπαϊκή χωματίδα από την 1η Ιανουαρίου 2017.
            
            
               (4)Το άρθρο 15 παράγραφος 6 του κανονισμού (ΕΕ) αριθ. 1380/2013 προβλέπει ότι, σε περίπτωση που δεν έχει εγκριθεί πολυετές σχέδιο για την εν λόγω αλιεία, η Επιτροπή μπορεί να θεσπίσει σχέδιο απορρίψεων καθορίζοντας τις λεπτομέρειες εφαρμογής της υποχρέωσης εκφόρτωσης σε προσωρινή βάση.
            
            
               (5)Με τον κανονισμό (ΕΕ) αριθ. 1396/2014 της Επιτροπής
                  13
                θεσπίστηκε σχέδιο απορρίψεων όσον αφορά την αλιεία σολομού, ρέγγας, παπαλίνας και γάδου στη Βαλτική Θάλασσα. Το εν λόγω σχέδιο απορρίψεων περιλαμβάνει μεταξύ άλλων εξαίρεση από την υποχρέωση εκφόρτωσης για τον γάδο και τον σολομό λόγω των αποδεδειγμένα υψηλών ποσοστών επιβίωσης των εν λόγω ειδών, όπως προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013. Η ισχύς του κανονισμού (ΕΕ) αριθ. 1396/2014 λήγει στις 31 Δεκεμβρίου 2017. 
            
            
               (6)Ο κανονισμός (ΕΕ) 2016/1139 θεσπίζει πολυετές σχέδιο για τα αποθέματα γάδου, ρέγγας και παπαλίνας στη Βαλτική Θάλασσα και για τις αλιευτικές δραστηριότητες εκμετάλλευσης των εν λόγω αποθεμάτων. Το πολυετές σχέδιο περιέχει επίσης διατάξεις που ισχύουν για το απόθεμα ευρωπαϊκής χωματίδας. Το άρθρο 7 παράγραφος 1 του κανονισμού (ΕΕ) αριθ. 2016/1139 εξουσιοδοτεί την Επιτροπή να εγκρίνει διατάξεις σχετικά με την υποχρέωση εκφόρτωσης μέσω κατ’ εξουσιοδότηση πράξης με βάση κοινές συστάσεις από τα κράτη μέλη, κατόπιν διαβούλευσης με τα οικεία γνωμοδοτικά συμβούλια.
            
            
               (7)Η Δανία, η Γερμανία, η Εσθονία, η Λετονία, η Λιθουανία, η Πολωνία, η Φινλανδία και η Σουηδία έχουν άμεσο συμφέρον όσον αφορά τη διαχείριση της αλιείας στη Βαλτική Θάλασσα. Στις 31 Μαΐου 2017 τα εν λόγω κράτη μέλη υπέβαλαν στην Επιτροπή κοινή σύσταση
                  14
               , κατόπιν διαβούλευσης με το Γνωμοδοτικό Συμβούλιο για τη Βαλτική Θάλασσα και έχοντας εξασφαλίσει τις επιστημονικές γνωμοδοτήσεις των αρμόδιων επιστημονικών φορέων. 
            
            
               (8)Στην κοινή σύσταση προτείνεται να εξακολουθήσουν να εφαρμόζονται μετά την 31η Δεκεμβρίου 2017 η εξαίρεση από την υποχρέωση εκφόρτωσης για τον γάδο και την ευρωπαϊκή χωματίδα που αλιεύονται με δίχτυα-παγίδες (νταλιάνια), με κιούρτους και κοφινέλλα, με βολκούς και με δίχτυα-ενέδρες, καθώς και το ελάχιστο μέγεθος αναφοράς διατήρησης για τον γάδο που προβλέπεται από τον κανονισμό (ΕΕ) αριθ. 1396/2014. 
            
            
               (9)Η κοινή σύσταση βασίζεται σε επιστημονικά στοιχεία για τα υψηλά ποσοστά επιβίωσης, τα οποία παρασχέθηκαν από το Φόρουμ για την αλιεία στη Βαλτική Θάλασσα (BALTFISH) και εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ).
            
            
               (10) Η ΕΤΟΕΑ δήλωσε ότι θα ήταν χρήσιμες αναλυτικότερες πληροφορίες για την ευρωπαϊκή χωματίδα προκειμένου να αξιολογηθεί η αντιπροσωπευτικότητα και η ποιότητα της εκτίμησης των ποσοστών επιβίωσης των απορριπτόμενων ιχθύων. Ωστόσο, η ΕΤΟΕΑ κατέληξε στο συμπέρασμα πως, δεδομένου ότι τα εν λόγω εργαλεία λειτουργούν με παγίδευση ιχθύων εντός στατικής διάταξης διχτυών, σε αντίθεση για παράδειγμα με τα δίχτυα εμπλοκής ή τα αγκίστρια, είναι εύλογο να υποτεθεί ότι η θνησιμότητα λόγω αυτών των εργαλείων θα είναι επίσης χαμηλή.
            
            
               (11)Τα μέτρα που περιλαμβάνονται στην κοινή σύσταση είναι σύμφωνα με το άρθρο 15 παράγραφος 6 του κανονισμού (ΕΕ) αριθ. 1380/2013 και, ως εκ τούτου, σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013, θα πρέπει να περιληφθούν στον παρόντα κανονισμό. 
            
            
               (12)Σύμφωνα με το άρθρο 15 παράγραφος 10 του κανονισμού (ΕΕ) αριθ. 1380/2013 και το άρθρο 7 στοιχείο δ) του κανονισμού (ΕΕ) 2016/1139, μπορούν να καθορίζονται ελάχιστα μεγέθη αναφοράς διατήρησης (ΕΜΑΔ) προκειμένου να διασφαλίζεται η προστασία των νεαρών θαλάσσιων οργανισμών. Θα πρέπει να εξακολουθήσει να ισχύει το ελάχιστο μέγεθος 35 cm για τον γάδο, το οποίο θεσπίστηκε με τον κανονισμό (ΕΕ) αριθ. 1396/2014, λαμβάνοντας υπόψη ότι η ΕΤΟΕΑ κατέληξε στο συμπέρασμα ότι ενδέχεται να υπάρχουν εύλογες βιολογικές αιτίες για τον καθορισμό ΕΜΑΔ 35 cm.
            
            
               (13)Ο κανονισμός (ΕΕ) 2016/1139 δεν προβλέπει χρονικό περιορισμό για την εφαρμογή των εξαιρέσεων από την υποχρέωση εκφόρτωσης με βάση την ικανότητα επιβίωσης. Ωστόσο, κρίνεται σκόπιμο να διασφαλισθεί ότι ο αντίκτυπος της εν λόγω εξαίρεσης επανεξετάζεται τακτικά με βάση τις βέλτιστες διαθέσιμες επιστημονικές γνωμοδοτήσεις. Σε περίπτωση νέων στοιχείων, η εξαίρεση θα πρέπει κατά συνέπεια να επανεξεταστεί.
            
            
               (14)Σύμφωνα με το άρθρο 16 παράγραφος 2 του κανονισμού (ΕΕ) 2016/1139, η εξουσία έκδοσης κατ’ εξουσιοδότηση πράξεων σχετικά με την υποχρέωση εκφόρτωσης ανατίθεται στην Επιτροπή για περίοδο πέντε ετών από τις 20 Ιουλίου 2016. Ως εκ τούτου, είναι σκόπιμο να επανεξεταστεί ο αντίκτυπος των εξαιρέσεων από την υποχρέωση εκφόρτωσης με βάση την ικανότητα επιβίωσης το τρίτο έτος εφαρμογής του παρόντος κανονισμού.
            
            
               (15)Δεδομένου ότι η ισχύς του κανονισμού (ΕΕ) αριθ. 1396/2014 λήγει στις 31 Δεκεμβρίου 2017, ο παρών κανονισμός θα πρέπει να εφαρμόζεται από την 1η Ιανουαρίου 2018,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
         
         
            
               Άρθρο 1
                  Αντικείμενο και πεδίο εφαρμογής
            
            
            
               Ο παρών κανονισμός καθορίζει τις λεπτομέρειες εφαρμογής της υποχρέωσης εκφόρτωσης, όσον αφορά τον γάδο και την ευρωπαϊκή χωματίδα που αλιεύονται στο πλαίσιο της αλιείας ρέγγας, παπαλίνας και γάδου στη Βαλτική Θάλασσα.
            
            
               Άρθρο 2
                  Ορισμοί
            
            
               Για τους σκοπούς του παρόντος κανονισμού ισχύουν οι ακόλουθοι ορισμοί:
            
            
               (1) Ως «Βαλτική Θάλασσα» νοούνται οι διαιρέσεις ICES IIIb, IIIc και IIId, όπως προσδιορίζονται στο παράρτημα ΙΙΙ του κανονισμού (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου
                  15
               . 
            
            
               Άρθρο 3
                  Εξαίρεση με βάση την ικανότητα επιβίωσης 
            
            
               1.Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, η υποχρέωση εκφόρτωσης δεν εφαρμόζεται για τον γάδο και την ευρωπαϊκή χωματίδα που αλιεύονται με δίχτυα-παγίδες (νταλιάνια), με κιούρτους και κοφινέλλα, με βολκούς και με δίχτυα-ενέδρες στην αλιεία ρέγγας, παπαλίνας και γάδου. 
            
            
               2. Τα είδη που αλιεύονται χωρίς διαθέσιμη ποσόστωση ή κάτω του ελάχιστου μεγέθους αναφοράς διατήρησης υπό τις περιστάσεις που αναφέρονται στην παράγραφο 1 ελευθερώνονται στη θάλασσα.
            
            
               Άρθρο 4
                  Ελάχιστα μεγέθη αναφοράς διατήρησης
            
            
               Το ελάχιστο μέγεθος αναφοράς διατήρησης για τον γάδο στη Βαλτική Θάλασσα είναι 35 cm.
            
            
               Άρθρο 5
                  Τελικές διατάξεις
            
            
               1. Έως την 1η Μαρτίου 2019, τα κράτη μέλη που έχουν άμεσο διαχειριστικό συμφέρον παρέχουν στην Επιτροπή στοιχεία που της επιτρέπουν να αξιολογήσει την αντιπροσωπευτικότητα και την ποιότητα της εκτίμησης των ποσοστών επιβίωσης της απορριπτόμενης ευρωπαϊκής χωματίδας που αλιεύεται με δίχτυα-παγίδες (νταλιάνια), με κιούρτους και κοφινέλλα, με βολκούς και με δίχτυα-ενέδρες. 
            
            
               2. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα στοιχεία που αναφέρονται στην παράγραφο 1 το αργότερο έως την 1η Αυγούστου 2017.
            
            
               Άρθρο 6
                  Επανεξέταση της εξαίρεσης με βάση την ικανότητα επιβίωσης
            
            
               Η Επιτροπή, με βάση τις γνωμοδοτήσεις της ΕΤΟΕΑ, αξιολογεί τον αντίκτυπο της εξαίρεσης με βάση την ικανότητα επιβίωσης στα σχετικά αποθέματα και στις αλιευτικές δραστηριότητες εκμετάλλευσης των εν λόγω αποθεμάτων κατά το τρίτο έτος εφαρμογής του παρόντος κανονισμού.
            
            
               Άρθρο 7
                  Έναρξη ισχύος
            
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2018.
            
         
         
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 18.12.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 354 της 28.1.2013, σ. 22.
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
               
               
                  
                     (3)
                  
                        https://stecf.jrc.ec.europa.eu/documents/43805/610582/STECF+13-23+-+Landing+obligation+in+EU+Fisheries+-+p1.pdf
               
               
                  
                     (4)
                  
                        https://stecf.jrc.ec.europa.eu/documents/43805/633247/STECF+14-01++Landing+obligations+in+EU+fisheries+-+p2.pdf
               
               
                  
                     (5)
                  
                        https://stecf.jrc.ec.europa.eu/documents/43805/675595/STECF+14-06+-+Landing+obligations+in+EU+fisheries+-+p3.pdf
               
               
                  
                     (6)
                  
                        https://stecf.jrc.ec.europa.eu/c/document_library/get_file?uuid=d54c2307-f95c-45e1-a03b-5fab23a9f82d&groupId=43805
               
               
                  
                     (7)
                  
                        http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf
               
               
                  
                     (8)
                  
                        https://stecf.jrc.ec.europa.eu/documents/43805/1780485/STECF+PLEN+17-02.pdf
               
               
                  
                     (9)
                  
                        ΕΕ L 139 της 30.4.2004, σ. 55. 
               
               
                  
                     (10)
                  
                        ΕΕ L 364 της 20.12.2006, σ. 5.
               
               
                  
                     (11)
                  
                        ΕΕ L 191 της 15.7.2016, σ. 1
               
               
                  
                     (12)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22)
               
               
                  
                     (13)
                  
                        Κατ’ εξουσιοδότηση κανονισμός (ΕΕ) αριθ. 1396/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων στη Βαλτική Θάλασσα (ΕΕ L 370 της 30.12.2014, σ. 40).
               
               
                  
                     (14)
                  
                        «Κοινή σύσταση της ομάδας υψηλού επιπέδου BALTFISH σχετικά με συνοπτικό σχέδιο απορρίψεων στη Βαλτική Θάλασσα», η οποία διαβιβάστηκε στις 31 Μαΐου 2017.
               
               
                  
                     (15)
                  
                        Κανονισμός (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στον Βορειοανατολικό Ατλαντικό (ΕΕ L 87 της 31.3.2009, σ. 70).